|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅՈՒՆ ԳԼԽԱՎՈՐ ՔԱՐՏՈՒՂԱՐ** |
| *0010 Երևան Վ. Սարգսյան 3/8, հեռ. 594015**Էլ. փոստ* *sirvard.gevorgyan@justice.am* |

**№ //12.0.1/27897-2022**

**«24» հունիսի 2022թ.**

**ՀՀ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ**

**ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ**

**ԵՎ ՄԱՐՄԻՆՆԵՐՈՒՄ ՀԱՍԱՐԱԿԱԿԱՆ**

**ՎԵՐԱՀՍԿՈՂՈՒԹՅՈՒՆ ԻՐԱԿԱՆԱՑՆՈՂ**

**ՀԱՍԱՐԱԿԱԿԱՆ ԴԻՏՈՐԴՆԵՐԻ ԽՄԲԻ ՆԱԽԱԳԱՀ**

**ՏԻԿԻՆ ԶԱՐՈՒՀԻ ՀՈՎՀԱՆՆԻՍՅԱՆԻՆ**

(էլ հասցե՝ prisonarmenia@gmail.com)

**Հարգելի՛ տիկին Հովհաննիսյան,**

Ի պատասխան Ձեր՝ 2022 թվականի հունիսի 3-ին ՀՀ արդարադատության նախարարություն ստացված թիվ 22-36 գրության՝ հայտնում եմ հետևյալը.

**Արամ Առաքելյանի մասին:**

2022 թվականի փետրվարի 21-ին՝ ժամը 01.00-ի սահմաններում, ՀՀ ԱՆ «Արմավիր» քրեակատարողական հիմնարկում ցմահ ազատազրկման դատապարտված Արամ Յուրիկի Առաքելյանի մոտ նկատվել է խոսքի խանգարում, դեմքի ասիմետրիա, ձախակողմյան վերջույթների թուլություն: Հրավիրվել է շտապ օգնության բրիգադ, որի ուղեկցությամբ Ա.Առաքելյանը տեղափոխվել է «Աստղիկ» բժշկական կենտրոն:

Կատարվել է Ա.Առաքելյանի գլխուղեղի և կրծքավանդակի ԿՏ հետազոտություն, էլեկտրասրտագրություն, լաբորատոր հետազոտություններ, որի արդյունքում հայտնաբերվել է ներքին քնային զարկերակի և աջ միջին ուղեղային զարկերակի M1 սեգմենտի տանդեմ օկլյուզիա, գլխուղեղում առանց թարմ ձևավորված իշեմիկ փոփոխությունների:

Ցուցվել է շտապ վիրահատական բուժում:

Նույն օրը կատարվել է վիրահատություն՝ «Մեխանիկական թրոմբէկտոմիա աջ ներքին քնային զարկերակի և աջ միջին ուղեղային զարկերակի M1 սեգմենտից»:

Ա.Առաքելյանը բազմիցս զննվել է տարբեր բժշկական կենտրոններում, այդ թվում նաև՝ իր և վերջինիս փաստաբանների կողմից նշված «Արթմեդ» բժշկական կենտրոնում: Նշված զննությունների և խորհրդատվությունների արդյունքում Ա.Առաքելյանին նշանակվել է ամբուլատոր բուժում մեկ ամիս ժամանակահատվածով, որից հետո խորհուրդ է տրվել կրկնել հետազոտությունները և նյարդաբանի խորհրդատվությունը:

Այնուհետև, Ա.Առաքելյանի փաստաբանները հայտնել են իրենց անհամաձայնությունն իրենց կողմից նախընտրած «Արթմեդ» բժշկական կենտրոնի բժշկի եզրակացությանը՝ բազմիցս պահանջելով կատարել լրացուցիչ հետազոտություններ, այդ թվում՝ գլխի ՄՌՏ հետազոտություն, որի ցուցումը Ա.Առաքելյանը չի ունեցել:

Այս համատեքստում հարկ է փաստել, որ ազատազրկված անձանց հետազոտությունները, խորհրդատվությունները և բուժումը կատարվում է միայն բժշկի ցուցման առկայության պարագայում:

«Քրեակատարողական բժշկության կենտրոն» ՊՈԱԿ-ի (այսուհետ՝ ՊՈԱԿ) կողմից 2022 թվականի մայիսի 3-ին թույլատրվել է Ա.Առաքելյանին տեղափոխել «Աստղիկ» բժշկական կենտրոն՝ գլխի ՄՌՏ հետազոտությունն իրականացնելու համար:

2022 թվականի մայիսի 19-ին Ա.Առաքելյանը տեղափոխվել է «Աստղիկ» բժշկական կենտրոն, որտեղ ենթարկվել է համապատասխան հետազոտությունների և խորհրդատվության, որի արդյունքում ախտորոշվել է՝ «Աջ ներքին քնային զարկերակի լայնացում: Վիճակ ներուղեղային թրոմբէկտոմիայից հետո», խորհուրդ է տրվել դեղորայքային բուժում նյարդաբանի հսկողությամբ, ցուցվել է կրկնակի դուպլեքս հետազոտություն 3 ամիս անց և բրախիոցեֆալ անոթների ՀՇ անգիոգրաֆիա՝ 6 ամիս անց: Վիրահատական բուժման ցուցում չի տրվել:

2022 թվականի հունիսի 7-ին Միջգերատեսչական բժշկական հանձնաժողովը քննարկել է Ա.Առաքելյանի ախտորոշումների համապատասխանելիությունը ՀՀ կառավարության 2006 թվականի մայիսի 26-ի թիվ 825-Ն որոշմամբ նախատեսված՝ պատիժը կրելուն խոչընդոտող ծանր հիվանդությունների ցանկին: Նիստի արդյունքներով որոշվել է Ա.Առաքելյանի ախտորոշումը պարզելու նպատակով վերջինիս բժշկական փաստաթղթերը ներկայացնել ՀՀ առողջապահության նախարարության նյարդաբանության գծով խորհրդատուի ուսումնասիրությանը, որի արդյունքում կազմված եզրակացությունը և ախտորոշումը կրկին կներկայացվի Միջգերատեսչական բժշկական հանձնաժողովին՝ Ա.Առաքելյանի ախտորոշումների համապատասխանելիությունը ՀՀ կառավարության 2006 թվականի մայիսի 26-ի թիվ 825-Ն որոշմամբ նախատեսված՝ պատիժը կրելուն խոչընդոտող ծանր հիվանդությունների ցանկին որոշելու համար:

Ըստ այդմ, 2022 թվականի հունիսի 8-ին Ա.Առաքելյանը զննվել է ՀՀ առողջապահության նախարարության նյարդաբանության գծով խորհրդատուի կողմից և ստացված եզրակացության արդյունքներով Միջգերատեսչական բժշկական հանձնաժողովը 2022 թվականի հունիսի 23-ին քննարկել է Ա.Առաքելյանի ախտորոշումների համապատասխանելիությունը ՀՀ կառավարության 2006 թվականի մայիսի 26-ի թիվ 825-Ն որոշմամբ նախատեսված՝ պատիժը կրելուն խոչընդոտող ծանր հիվանդությունների ցանկին:

Եզրակացության համաձայն՝ Ա.Առաքելյանի ախտորոշումները չեն համապատասխանում ՀՀ կառավարության 2006 թվականի մայիսի 26-ի թիվ 825-Ն որոշմամբ նախատեսված՝ պատիժը կրելուն խոչընդոտող ծանր հիվանդությունների ցանկին, ինչի մասին տեղեկացվել է Ա.Առաքելյանը:

Ինչ վերաբերում է ՊՈԱԿ-ի՝ ՀՀ ԱՆ «Արմավիր» քրեակատարողական հիմնարկում տեղակայված ստորաբաժանման (այսուհետ՝ Ստորաբաժանում) կողմից տրամադրված տեղեկությանը՝ հարկ է արձանագրել, որ 2022 թվականի հունվարի 10-ին ՀՀ արդարադատության նախարարության պրոբացիայի ծառայության Արմավիրի մարզային մարմնի պետի կողմից կատարվել է հարցում Ստորաբաժանման ղեկավարին՝ հայցելով տեղեկություն Ա.Առաքելյանի հոգեկան առողջության վերաբերյալ՝ տառապում է արդյոք որևէ հիվանդությամբ կամ ունի համապատասխան հաշվառում:

Ի պատասխան՝ Ստորաբաժանման ղեկավարը 2022 թվականի հունվարի 14-ի թիվ 45 գրությամբ հայտնել է, որ Ա.Առաքելյանը ըստ բժշկական քարտում առկա տվյալների 1994 թվականի մարտի 23-ից անազատության մեջ գտնվելու ժամակաշրջանում երբևէ չի ունեցել հոգեկան առողջության հետ կապված խնդիրներ: Ըստ 2022 թվականի հունվարի 13-ի հոգեբույժի զննության՝ Ա.Առաքելյանը ևս հոգեպես առողջ է եղել:

 Կից ներկայացվում են խնդրո առարկա գրությունների լուսապատճենները:

**Միքայել Մարտիրոսյանի մասին:**

Ինչպես տեղյակ եք, ՀՀ արդարադատության նախարարության և ՀՀ առողջապահության նախարարության բարձր համագործակցության արդյունքում սույն թվականի ապրիլ ամսից արդեն իսկ մեկնարկել է քրեակատարողական հիմնարկներում անազատության մեջ գտնվող «Քրոնիկ հեպատիտ «Ց»» ախտորոշմամբ անձանց հետազոտման և բուժման ծրագիրը:

Հատկանշական է, որ սույն թվականի ապրիլի 1-ի դրությամբ «Հեպատիտ Ց» նախնական ախտորոշմամբ անձանց թիվը կազմում էր 313 անձ (որոնց մեջ ներառված է նաև Մ.Մարտիրոսյանը):

2022 թվականի հունիսի 22-ի դրությամբ վերոնշյալ 313 անձանցից 110-ը ենթարկվել են ՊՇՌ հետազոտության, որոնցից 83-ի մոտ հաստատվել է ՊՇՌ դրական արդյունք և, ըստ այդմ, որոշվել է «Հեպատիտ Ց» վիրուսի գենոտիպը:

Նշված 83 անձանցից՝

* 2-ը ազատվել են կալանքից.
* 2-ը բուժումը սկսել են հարազատների դրամական միջոցների հաշվին՝ մինչ ՊՈԱԿ-ի կողմից «Հեպատիտ Ց» բուժման ծրագրի իրականացումը.
* 2 ազատազրկված անձի չի տրամադրվելու բուժում՝ վերջիններիս մոտ «Հեպատիտ B» վիրուսի առկայության կապակցությամբ, ինչը՝ հանդիսանում է հակացուցում «Հեպատիտ Ց» բուժման համար.
* 2 ազատազրկված անձի բուժումը դեռևս չի տրամադրվել՝ զուգորդող հիվանդությունների առկայությամբ պայմանավորված բժշկական հակացուցման պատճառով: Վերջիններիս հակավիրուսային բուժումը կտրամադրվի վերոնշյալ հիվանդություններով պայմանավորված առողջական վիճակի կորեկցիայից հետո:

 2022 թվականի հունիսի 22-ի դրությամբ 75 ազատազրկված անձ արդեն ստանում է վիրուսային «Հեպատիտ Ց» սպեցիֆիկ, ուղղակի ազդեցության դեղորայքային բուժում՝ ըստ սխեմայի: Ըստ նախնական տվյալների՝ նշված ազատազրկված անձանցից 60-ի բուժումը կավարտի մինչև 2022 թվականի հուլիսի 30-ը, իսկ մնացած 15 ազատազրկված անձինք բուժումը կավարտեն մինչև 2022 թվականի օգոստոսի 20-ը:

Այս համատեքստում խնդրում եմ ընդունել ի գիտություն, որ ազատությունից զրկված անձանց շրջանում «Քրոնիկ հեպատիտ «Ց»» ախտորոշում ունեցող անձանց հետազոտման և բուժման ծրագիրն իրականացվում է փուլային սկզբունքով, և «Հեպատիտ Ց» նախնական ախտորոշում ունեցող ազատությունից զրկված անձանց (այդ թվում՝ Մ.Մարտիրոսյանի) բուժման գործընթացը կկազմակերպվի առաջիկայում:

Հատկանշական է, որ նշված անձինք բուժում սկսելուց առաջ, ենթարկվելու են լրահետազոտության (գենոտիպի որոշման), որից հետո նոր որոշվելու է վերջիններիս բուժման անհրաժեշտությունը և ռազմավարությունը:

Ինչ վերաբերում է ցմահ ազատազրկման դատապարտված Մ.Մարտիրոսյանի քթի միջնապատի վիրահատությանը, հարկ է նշել, որ վերջինս նեղ մասնագետի կողմից զննվել է 2021 թվականի փետրվար ամսին:

2022 թվականի հունիսի 24-ին Մ.Մարտիրոսյանը կրկին կզննվի քիթ-կոկորդ-ականջաբանի կողմից, որ արդյունքում կորոշվի վերջինիս վիրահատական բուժման անհրաժեշտությունը:

 **Հակոբ Խաչատրյանի մասին:**

2022 թվականի հուլիսի 1-ից ուժի մեջ մտնող Քրեակատարողական նոր օրենսգրքի 16-րդ հոդվածի 2-րդ մասի կարգավորումների համաձայն՝ «Դատախազության մասին» օրենքով սահմանված դեպքերում օրենսդրությանը հակասող ակտ հայտնաբերելիս՝ դատախազը միջնորդում է վերանայել այն, իսկ այն դեպքերում, երբ, դատախազի կարծիքով, հապաղումը կարող է հանգեցնել ծանր հետևանքների, դատախազն իրավունք ունի կասեցնելու այդ ակտի գործողությունը և այն վերանայելու կամ վերացնելու միջնորդագիր ներկայացնելու ակտն ընդունած հիմնարկի կամ մարմնի վերադաս մարմին, իսկ ՀՀ ԱՆ քրեակատարողական ծառայության կենտրոնական մարմնում գործող տեղաբաշխման հանձնաժողովի դեպքում՝ ՀՀ ԱՆ քրեակատարողական ծառայության պետին: Սույն մասով նախատեսված գործողությունը դատախազն իրականացնում է ակտի ստացման պահից՝ **մեկ ամսվա ընթացքում**: Սույն մասով նախատեսված գործողությունը դատախազն իրականացնում է **միայն մեկ անգամ:**

 Այլ կերպ՝ ստեղծվել են օրենսդրական երաշխիքներ դատապարտյալների տեղաբաշխման գործընթացն առավել կանխատեսելի դարձնելու համար:

**ՀԱՐԳԱՆՔՈՎ՝**

 **ՍԻՐՎԱՐԴ ԳԵՎՈՐԳՅԱՆ**

Կատարող` Աննա Գյուրջյան

ՀՀ ԱՆ քրեական օրենսդրության, քրեակատարողական

և պրոբացիայի ոլորտի քաղաքականության մշակման վարչություն

Հեռ.՝ 59-40-24